Onsdag rejste seks af de 11 indiske håndboldspillere, der sidste weekend forsvandt fra Dronninglund Cup, hjem. Men uden deres fem holdkammerater. Dem er der stadig ingen spor efter. - Vi leder efter dem, for de er på ulovligt ophold i Danmark, siger ledende politiinspektør Jan Bjørn fra stationsenheden ved Københavns Politi. - De er også blevet efterlyst nationalt og internationalt, så kommer de i kontakt med myndighederne, skal vi nok finde ud af hvem de er, fortsætter Jan Bjørn og fortæller at den indiske ambassade er i besiddelse de fem forsvundnes pas og papirer. De seneste rapporteringer om de unges færden går på at de er i Vanløse. Det var også der man fandt de første fire drenge. Det skete umiddelbart efter en sikh-gudstjeneste. Mandag morgen dukkede yderligere to op på Københavns Hovedbanegård. - Men det seneste døgns tid har der ikke været nogen rapporteringer, siger jan Bjørn. - Vi vil hellere finde dem i dag end i morgen. Også for deres familiers skyld. Hvis det var mine børn der var væk på den anden side af jorden ville jeg ikke have et roligt øjeblik.

Referat:
Fem af de 11 indiske drenge, der sidste weekend forsvandt fra håndboldstævnet Dronninglund Cup, er stadig ikke fundet.